'यूरोपीय कर्ज संकट समाप्त होने में लगेंगे 3 साल'  
चीन के केंद्रीय बैंक के सलाहकार ली दाओकुई ने कहा है कि यूरोपीय संघ का कर्ज संकट तीन वर्ष में समाप्त हो सकता है।
चीन के केंद्रीय बैंक के सलाहकार ली दाओकुई ने कहा है कि यूरोपीय संघ का कर्ज संकट तीन वर्ष में समाप्त हो सकता है।  पीपुल्स बैंक ऑफ चाइना की मौद्रिक नीति समिति के सदस्य ली ने सिंघुआ युनिवर्सिटी द्वारा आयोजित एक कार्यक्रम में शनिवार को कहा कि ग्रीस और पुर्तगाल अपने कर्ज पुनर्भुगतान को लेकर दिवालिया हो सकते हैं, और उन्हें अपनी अर्थव्यवस्थाओं में मौजूद दीर्घकालिक ढांचागत समस्याओं से जूझना होगा।   समाचार एजेंसी सिन्हुआ ने ली के हवाले से कहा है कि जर्मनी और फ्रांस राजकोषीय उपायों के जरिए, बैंकों और अन्य वित्तीय संस्थानों में तरलता डालकर इस संकट से बाहर निकल सकते हैं।   ली ने कहा कि वह अमेरिका में आर्थिक संकट को लेकर अधिक चिंतित हैं। उन्होंने इसे दीर्घकालिक और राजनीतिक बताया।  ली ने कहा कि सरकारी घाटे से निपटना अपेक्षाकृत आसान है, लेकिन सामाजिक समस्याएं जटिल मुद्दा हैं और उन्हें सुलझाना बहुत कठिन है। सामाजिक समस्याओं ने अमेरिका में फिलहाल अशांति पैदा कर दी है।   ली ने कहा है कि खराब वैश्विक अर्थव्यवस्था के बीच चीनी नीति निर्माताओं को चाहिए कि वे अर्थव्यवस्था के पुनर्गठन पर अधिक ध्यान दें। उन्हें पूरी तरह वृहद आर्थिक नीतियों की ओर नहीं मुड़ना चाहिए।